Mobimentu cíviku, MAC #114 sa sugiri pa fazedu un referendu, pa próximus legislativas di 2016, pa kabu-verdianus dicidi mode debi ser stabelecidu saláriu di pulítikus y maquina administrativo públiku na país, na geral.
É di ês forma qui movimentu kré antecipa kês rumor sobri intenson di deputadus di leba otu bes Statutu di Titular di Kargu Pulítiku (ETCP) pa aprovason na Parlamentu.
“Referendo ta serba un manera di kalma sociedade, qui dja fla ma ka kré ês statutu, pamodi omentu di saláriu. Si for aprovado rebeldia ta poi en kausa propri dimokracia. Ntom nos ideai é di passa bola pa povo dicidi. Nu da ês sugeston pa partidos pulítikus, pamodi ês qui tem risponsabilidadi nês matéria”, splika líder des movimentu di acçon cíviku, Rony Moreira.
Moreira ta rikonheci ki propi MAC podia promovi e kodje assinaturas, pa leba proposta pa Parlamentu mas es ta prifiri partidus pulítikus pa fazel. “ Es ta passa risponsabilidadi pa MAC sima qui nos nu é um partido pulítiku, sima ki nu sta na Parlamentu. Pa quema etapa, qui é kodji 3 mil assinatura, bai pa Provedor di Justisa y só dipôs pa Assembleia Nacional, nu kré passa ideia ma é bankada parlamentar qui debi toma iniciativa”, eh fla.
Referendu debi aborda, ka sò saláriu di titularis di kargu pulítikus, mas sirbi pa sklareci tudo quiston. Keli pamodi, sima Rony Moreira fla, “ oras qui nu sa papia di saláriu nu tem qui analisal komu un instrumentu fundamental na ridistribuison di riqueza. Ka podi tomadu dicison di animu lebi”.
Na kasu di saláriu di altus gistoris, Rony Moreira difendi que meste dicididu si ta kumpridu limitis imposto pa lei. “ lei fla ma nenhum gistor debi ganha mas di qui primeru-ministru. Gosi meste sabedu na qui kondison podi abridu sertus ixcepison”, eh fla.
Di akordu ku proposta dês grupu, referendu debi ser fetu djuntu ku eleison di 2016, pa popa rekursu y risolvi quiston rapidu, dja qui póximus invistigasons debi kontici dentru di poku mês.
Movimentu ta konvida partidus pulítikus na toma iniciativa, mas ta avisa qui sês ka fazel, mês ta usa instrumentos legal pês leba proposta pa Assembleia Nacional. Apesar di que nês kontextu é tamé diputadus na dicidi sí é ou ka é importante fazi referendu. “ Nu ta kontinua ta dipendi dês”, si ki Rony Moreira fla.
MAC ka kré surpresas
Apesar di líderes di bankada parlamentaris di MPD y di PAICV nega intenson di fazi rigressa ETCP pa Parlamentu, MCA#144 fla ma sta atentu, pa país ka “pegadu di supresa.”
Ti pamodi aluns ason na meiu di klassi pulítika sa mostra ma ETCP nda ka squecedu. Exemplu di queli é iniciativa di UCID, que dja apresenta un novu proposta di dukumentu, na fazi socializason ku sociedade civil.
Nes matéria, MAC#114 ta da parabens pa es partidu pa “koragi” di ilimina alguns pontus importantis, y ta lamenta go, pamodi ês ka tivi tenpu pes analisa mas dretu. “Es socializa um dukumentu ku nos mas nu debia reagiba na 24 hora, kuza kê poku tenpu pa analisa dukumentu des tipu”.
Frenti di suspeitas lebantadu, Mac ta ixigi qui líderes di 2 maior partidu pulítikus na país bem pa públiku, sklareci si sta ou não intenson di ritoma ês matéria.
“Dja nu pidi risposta pa via públiku, na komunikason social mas nem líderis di PAICV y di MPD, nem sês lideres di bankada parlamentar ka riagi. Mas é pa kel memsu via li ki nu kré manda nos mensagen ti ês, ku konhecimentu públiku. Sês ka riagi ta fika mas um bes komprovadu arrogância des 2 partidu”, ês activista fla.
AVOZ
kea_Latn kea_Latn kea_Latn kea_Latn kea_Latn kea_Latn kea_Latn kea_Latn sun_Latn kea_Latn kea_Latn kea_Latn kea_Latn kea_Latn uzn_Latn